ΚΟΙΝΗ ΘΕΣΗ (ΕΚ) αριθ. 6/96

η οποία καθορίστηκε από το Συμβούλιο στις 22 Δεκεμβρίου 1995

για τη θέσπιση του κανονισμού (ΕΚ) αριθ. . . ./96 του Ευρωπαϊκού Κοινοβουλίου και του Συμβουλίου της . . . σχετικά με τη θέσπιση κοινοτικής διαδικασίας για τις αρωματικές ύλες που χρησιμοποιούνται ή προορίζονται να χρησιμοποιηθούν στα τρόφιμα

(96/C 59/03)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 100Α,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

Μετά από διαβουλεύσεις με την επιστημονική επιτροπή τροφίμων,

Αποφασίζοντας σύμφωνα με τη διαδικασία του άρθρου 189 Β της συνθήκης (3),

Εκτιμώντας:

ότι η οδηγία 88/388/ΕΟΚ του Συμβουλίου της, 22ας Ιουνίου 1988, για την προσέγγιση των νομοθεσιών των κρατών μελών στον τομέα των αρτυμάτων που προορίζονται να χρησιμοποιηθούν στα τρόφιμα και των βασικών υλικών από τα οποία παρασκευάζονται (4) προβλέπει τη θέσπιση, από το Συμβούλιο, κατάλληλων διατάξεων όσον αφορά τις αρωματικές ουσίες 7

ότι οι κατάλληλες αυτές διατάξεις εφαρμόζονται με την επιφύλαξη του γενικού πλαισίου της οδηγίας 88/388/ΕΟΚ του Συμβουλίου 7

ότι οι διαφορές μεταξύ των εθνικών νομοθεσιών για τις αρωματικές ύλες εμποδίζουν την ελεύθερη κυκλοφορία των τροφίμων, μπορούν να δημιουργήσουν άνισους όρους ανταγωνισμού και έχουν, συνεπώς, άμεσες επιπτώσεις στη λειτουργία της εσωτερικής αγοράς 7

ότι στις εθνικές διατάξεις που αφορούν τις αρωματικές ύλες που χρησιμοποιούνται στα τρόφιμα πρέπει να λαμβάνονται πρωτίστως υπόψη οι σχετικές με την υγεία του ανθρώπου απαιτήσεις, καθώς και, εφόσον απαιτείται για την προστασία της υγείας, οι οικονομικές και τεχνικές απαιτήσεις 7

ότι η προσέγγιση των νομοθεσιών είναι αναγκαία για να επιτευχθεί η ελεύθερη κυκλοφορία των τροφίμων 7

ότι, τα κοινοτικά μέτρα που προβλέπει ο παρών κανονισμός είναι όχι μόνον αναγκαία, αλλά και απαραίτητα για την επίτευξη των ανωτέρω στόχων οι οποίοι δεν μπορούν να επιτευχθούν από τα κράτη μέλη μεμονωμένως 7

ότι είναι αναγκαίο να θεσπιστούν γενικά κριτήρια χρήσεως των αρωματικών ουσιών 7

ότι, βάσει των πλέον πρόσφατων επιστημονικών εισηγήσεων, είναι αναγκαίο να καταρτισθεί κατάλογος των αρωματικών ουσιών που μπορούν να χρησιμοποιούνται στα τρόφιμα 7

ότι ο κατάλογος αυτός πρέπει να επιδέχεται προσθήκες και τροποποιήσεις βάσει των επιστημονικών και τεχνικών εξελίξεων 7

ότι, για λόγους υγείας, ενδέχεται να χρειαστεί καθορισμός όρων χρήσεως για ορισμένες αρωματικές ουσίες 7

ότι ενδεικνύεται, σε μια πρώτη φάση, να συγκεντρωθούν σε ένα ευρετήριο όλες οι αρωματικές ουσίες που χρησιμοποιούνται στα κράτη μέλη και των οποίων η χρήση δεν είναι δυνατόν, δυνάμει των γενικών κανόνων της συνθήκης, να αμφισβητηθεί από κανένα κράτος μέλος 7 ότι αυτή η διαπίστωση δεν εμπίπτει στο άρθρο 7 της οδηγίας 88/388/ΕΟΚ και, επομένως, δεν απαιτείται, σ' αυτό το στάδιο, η παρέμβαση της επιστημονικής επιτροπής τροφίμων 7

ότι μια ρήτρα διασφάλισης θα πρέπει ωστόσο να επιτρέπει στα κράτη μέλη να λαμβάνουν τα επιβαλλόμενα μέτρα όταν μια αρωματική ουσία ενδέχεται να ενέχει κίνδυνο για τη δημόσια υγεία 7

ότι σύμφωνα με τις διατάξεις του άρθρου 214 της συνθήκης, θα πρέπει να διασφαλιστεί η προστασία της πνευματικής ιδιοκτησίας που συνδέεται με την ανάπτυξη και την παρασκευή μιας αρωματικής ουσίας.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός ορίζει τη διαδικασία θέσπισης κανόνων για τις αρωματικές («αρτυματικές») ουσίες που προβλέπονται στο άρθρο 5 σημείο 1 τρίτη, τέταρτη, πέμπτη και έκτη περίπτωση της οδηγίας 88/388/ΕΟΚ. Ο παρών κανονισμός εφαρμόζεται με την επιφύλαξη των άλλων διατάξεων της οδηγίας 88/388/ΕΟΚ.

2. Ο παρών κανονισμός εφαρμόζεται στις αρωματικές ουσίες που χρησιμοποιούνται ή προορίζονται να χρησιμοποιηθούν εντός ή επί των τροφίμων ώστε να τους προσδώσουν οσμή ή/και γεύση, όπως ορίζεται στο άρθρο 1 παράγραφος 2 στοιχείο β) της οδηγίας 88/388/ΕΟΚ.

3. Ο παρών κανονισμός εφαρμόζεται με την επιφύλαξη των ειδικών οδηγιών που επιτρέπουν τη χρήση αρωματικών ουσιών που καλύπτονται από τον παρόντα κανονισμό για σκοπούς άλλους από αυτούς που αναφέρονται στη παράγραφο 2.

Άρθρο 2

1. Οι αρωματικές ουσίες πρέπει να ανταποκρίνονται στα γενικά κριτήρια χρήσης του παραρτήματος.

2. Ο κατάλογος των αρωματικών ουσιών των οποίων η χρήση επιτρέπεται, αποκλειομένων όλων των άλλων, καταρτίζεται σύμφωνα με τα άρθρα 3, 4, 5.

Άρθρο 3

1. Εντός ενός έτους από την έναρξη ισχύος του παρόντος κανονισμού, τα κράτη μέλη κοινοποιούν στην Επιτροπή τον κατάλογο των αρωματικών ουσιών οι οποίες, σύμφωνα με τις διατάξεις της οδηγίας 88/388/ΕΟΚ, μπορούν να χρησιμοποιούνται στα τρόφιμα που διατίθενται στο εμπόριο στο έδαφός τους. Οι κοινοποιήσεις αυτές περιέχουν όλες τις χρήσιμες πληροφορίες για:

α) τη φύση αυτών των αρωματικών ουσιών, όπως το χημικό τύπο, τον αριθμό CAS, τον αριθμό EINECS, την ονοματολογία της IUPAC, την προέλευσή τους και, ενδεχομένως, τους όρους χρησιμοποίησής τους 7

β) τα τρόφιμα στα οποία χρησιμοποιούνται κυρίως αυτές οι αρωματικές ουσίες 7

γ) την τήρηση των κριτηρίων, συμπεριλαμβανομένης της αιτιολόγησής τους, τα οποία προβλέπονται στο άρθρο 4 της οδηγίας 88/388/ΕΟΚ, στο επίπεδο κάθε κράτους μέλους.

2. Με βάση τις κοινοποιήσεις που προβλέπει η παράγραφος 1, και μετά την εξέτασή τους από την Επιτροπή λαμβανομένου υπόψη του στοιχείου γ), οι αρωματικές ουσίες των οποίων η νόμιμη χρήση σε ένα κράτος μέλος πρέπει να αναγνωριστεί και από τα υπόλοιπα κράτη μέλη, καταχωρούνται σε ευρετήριο που καταρτίζεται με τη διαδικασία του άρθρου 4 εντός ενός έτους από το τέλος της περιόδου κοινοποίησης που προβλέπεται στην παράγραφο 1. Εάν είναι αναγκαίο, το ευρετήριο αυτό μπορεί να περιλαμβάνει όρους χρήσης.

3. Εάν ένα κράτος μέλος διαπιστώσει, βάσει εμπεριστατωμένης κοινοποίησης, λόγω νέων δεδομένων ή επαναξιολόγησης υφισταμένων δεδομένων, διενεργηθείσας μετά τη θέσπιση του αναφερόμενου στην παράγραφο 2 ευρετηρίου,. ότι μια αρωματική ουσία ενδέχεται να συνιστά κίνδυνο για τη δημόσια υγεία, μπορεί να αναστείλει ή να περιορίσει τη χρήση της στο έδαφός του. Ενημερώνει αμέσως την Επιτροπή και τα υπόλοιπα κράτη μέλη, προσδιορίζοντας τους λόγους της απόφασής του.

Η Επιτροπή εξετάζει το συντομότερο δυνατό τους λόγους που επικαλείται το ενδιαφερόμενο κράτος μέλος, διαβουλεύεται με τη μόνιμη επιτροπή τροφίμων της απόφασης 69/414/ΕΟΚ της Επιτροπής (1) και κατόπιν διατυπώνει τη γνώμη της.

Εάν η Επιτροπή κρίνει ότι το ευρετήριο των αρωματικών ουσιών πρέπει να τροποποιηθεί για λόγους προστασίας της υγείας του κοινού, κινεί τη διαδικασία του άρθρου 7 ώστε να θεσπίσει τις τροποποιήσεις αυτές. Το κράτος που έχει λάβει τα μέτρα διασφάλισης μπορεί να τα διατηρήσει έως την έναρξη ισχύος αυτών των τροποποιήσεων.

Άρθρο 4

1. Προκειμένου να επαληθευθεί ότι οι αρωματικές ουσίες που περιέχονται στο ευρετήριο του άρθρου 3 ανταποκρίνονται στα γενικά κριτήρια του παραρτήματος του παρόντος κανονισμού, εντός δέκα μηνών από την έκδοση του ευρετηρίου θεσπίζεται πρόγραμμα αξιολόγησης αυτών των αρωματικών ουσιών με τη διαδικασία του άρθρου 7.

Το πρόγραμμα αυτό καθορίζει κυρίως:

- τη σειρά προτεραιότητας με την οποία πρέπει να εξετάζονται οι αρωματικές ουσίες, λαμβανομένων υπόψη των χρήσεών τους,

- τις προθεσμίες,

- τις αρωματικές ουσίες που πρέπει να αποτελέσουν αντικείμενο της επιστημονικής συνεργασίας.

2. Οι υπεύθυνοι για τη διάθεση των αρωματικών ουσιών στην αγορά διαβιβάζουν στην Επιτροπή, ενδεχομένως κατόπιν αιτήσεώς της, τα αναγκαία για την αξιολόγηση δεδομένα.

3. Εάν, μετά την αξιολόγησή της, διαπιστωθεί ότι μία αρωματική ουσία δεν ανταποκρίνεται στα γενικά κριτήρια χρήσης του παραρτήματος, η ουσία αυτή διαγράφεται από το ευρετήριο με τη διαδικασία του άρθρου 7.

Άρθρο 5

1. Αφού υλοποιηθεί το κατ' άρθρο 4 πρόγραμμα αξιολόγησης, θεσπίζεται ο κατάλογος των αρωματικών ουσιών που προβλέπεται στο άρθρο 2 παράγραφος 2 με τη διαδικασία του άρθρου 8 εντός πέντε ετών από τη θέσπιση του κατ' άρθρο 4 προγράμματος αξιολόγησης.

2. Η χρήση μιας νέας αρωματικής ουσίας που δεν περιλαμβάνεται στο ευρετήριο του άρθρου 3 παράγραφος 2 μπορεί να επιτραπεί σύμφωνα με τη διαδικασία του άρθρου 7. Προς τούτο, η ουσία αυτή πρέπει πρώτα να συμπεριληφθεί στο πρόγραμμα αυτό, με τη διαδικασία του άρθρου 7. Η αρωματική αυτή ουσία αξιολογείται ανάλογα με τη θέση που κατέχει στο πρόγραμμα αξιολόγησης που προβλέπει το άρθρο 4 παράγραφος 1.

Άρθρο 6

1. Ο παρών κανονισμός εφαρμόζεται με την επιφύλαξη των κοινοτικών διατάξεων που προβλέπουν τη χρήση ορισμένων κατηγοριών αρωματικών ουσιών, οριζομένων στο άρθρο 1 της οδηγίας 88/388/ΕΟΚ, σε ορισμένα τρόφιμα.

2. Ωστόσο, οι αρωματικές ουσίες που ανήκουν στις εν λόγω κατηγορίες πρέπει να συμμορφώνονται με τα γενικά κριτήρια χρήσης του παραρτήματος.

Άρθρο 7

1. Η Επιτροπή επικουρείται από τη μόνιμη επιτροπή τροφίμων, εφεξής αποκαλούμενη «επιτροπή».

2. Η επιτροπή συγκαλείται από τον πρόεδρό της, είτε με πρωτοβουλία του ιδίου, είτε μετά από αίτημα αντιπροσώπου ενός κράτους μέλους.

3. Ο αντιπρόσωπος της Επιτροπής υποβάλλει σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Αποφασίζει με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.

Η Επιτροπή θεσπίζει τα προτεινόμενα μέτρα όταν είναι σύμφωνα προς τη γνώμη της επιτροπής.

Όταν τα προτεινόμενα μέτρα δεν είναι σύμφωνα προς τη γνώμη της επιτροπής, ή ελλείψει γνώμης, η Επιτροπή υποβάλλει αμέσως στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.

Εάν το Συμβούλιο δεν αποφασίσει εντός τριών μηνών από την υποβολή του θέματος, τα προτεινόμενα μέτρα θεσπίζονται από την Επιτροπή.

Άρθρο 8

Στην περίπτωση του άρθρου 5 παράγραφος 1 εφαρμόζεται η διαδικασία του άρθρου 7. Ωστόσο, εάν το Συμβούλιο δεν αποφασίσει εντός τριών μηνών από την υποβολή του θέματος, τα προτεινόμενα μέτρα θεσπίζονται από την Επιτροπή, εκτός εάν το Συμβούλιο έχει αποφασίσει με απλή πλειοψηφία ότι αντιτίθεται προς τα εν λόγω μέτρα.

Άρθρο 9

Τα κράτη μέλη δεν δύνανται να απαγορεύουν, να περιορίζουν ή να παρεμποδίζουν τη διάθεση στην αγορά ή τη χρήση αρωματικών ουσιών σε τρόφιμα, όταν αυτές συμμορφούνται με τις διατάξεις του παρόντος κανονισμού.

Άρθρο 10

Οι διατάξεις με τις οποίες θα ευθυγραμμιστούν οι υφιστάμενες κοινοτικές πράξεις προς τον παρόντα κανονισμό θεσπίζονται με τη διαδικασία του άρθρου 7.

Άρθρο 11

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε όλα τα κράτη μέλη.

Βρυξέλλες, . . .

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ αριθ. C 1 της 4. 1. 1994, σ. 22.

(2) ΕΕ αριθ. C 195 της 18. 7. 1994, σ. 4.

(3) Γνώμη του Ευρωπαϊκού Κοινοβουλίου της 5ης Μαΐου 1994 (ΕΕ αριθ. C 205 της 25. 7. 1994, σ. 398), κοινή θέση του Συμβουλίου της . . . (δεν έχει ακόμη δημοσιευθεί στην Επίσημη Εφημερίδα) και απόφαση του Ευρωπαϊκού Κοινοβουλίου της . . . (δεν έχει ακόμη δημοσιευθεί στη Επίσημη Εφημερίδα).

(4) ΕΕ αριθ. L 184 της 15. 7. 1988, σ. 61 7 οδηγία όπως τροποποιήθηκε από την οδηγία 91/71/ΕΟΚ (ΕΕ αριθ. L 42 της 15. 2. 1991, σ. 25).

(1) ΕΕ αριθ. L 291 της 19. 11. 1969, σ. 9.

ΠΑΡΑΡΤΗΜΑ

ΓΕΝΙΚΑ ΚΡΙΤΗΡΙΑ ΧΡΗΣΗΣ ΑΡΩΜΑΤΙΚΩΝ ΟΥΣΙΩΝ ΟΡΙΖΟΜΕΝΩΝ ΣΤΟ ΑΡΘΡΟ 1 ΠΑΡΑΓΡΑΦΟΣ 1

1. Η χρησιμοποίηση των αρωματικών ουσιών μπορεί να επιτρέπεται εφόσον:

- δεν συνιστούν κίνδυνο για την υγεία του καταναλωτή, σύμφωνα με την επιστημονική αξιολόγηση του άρθρου 7 της οδηγίας 88/388/ΕΟΚ,

- η χρήση τους δεν παραπλανά τον καταναλωτή.

2. Προκειμένου να εκτιμηθούν οι ενδεχόμενες επιβλαβείς επιπτώσεις μιας αρωματικής ουσίας, πρέπει αυτή να υποβάλλεται σε κατάλληλη τοξικολογική δοκιμασία. Όταν μία αρωματική ουσία περιέχει ή αποτελείται από γενετικώς τροποποιημένο οργανισμό, όπως αναφέρεται στο άρθρο 2 παράγραφοι 1 και 2 της οδηγίας 90/220/ΕΟΚ του Συμβουλίου της 23ης Απριλίου 1990 για τη σκόπιμη ελευθέρωση γενετικώς τροποποιημένων οργανισμών στο περιβάλλον (1), τα άρθρα 11 έως 18 αυτής δεν εφαρμόζονται. Ωστόσο, στην αξιολόγηση της ασφάλειας της εν λόγω αρωματικής ουσίας πρέπει να λαμβάνεται υπόψη η απαίτηση ασφαλείας του περιβάλλοντος που διατυπώνεται στην ανωτέρω οδηγία.

3. Όλες οι αρωματικές ουσίες πρέπει να παρακολουθούνται συνεχώς και να επαναξιολογούνται, οσάκις είναι αναγκαίο.

(1) ΕΕ αριθ. L 117 της 8. 5. 1990, σ. 15 7 οδηγία όπως τροποποιήθηκε τελευταία από την οδηγία 94/15/ΕΚ (ΕΕ αριθ. L 103 της 22. 4. 1994, σ. 20).

ΣΚΕΠΤΙΚΟ ΤΟΥ ΣΥΜΒΟΥΛΙΟΥ

Ι. ΕΙΣΑΓΩΓΗ

1. Την 1η Δεκεμβρίου 1993, η Επιτροπή υπέβαλε πρόταση, η οποία βασίζεται στο άρθρο 100Α της συνθήκης ΕΚ, σχετικά με τη θέσπιση κοινοτικής διαδικασίας για τις αρωματικές ουσίες που προορίζονται να χρησιμοποιηθούν στα τρόφιμα (1).

2. Μετά τη γνώμη του Ευρωπαϊκού Κοινοβουλίου που δόθηκε στις 5 Μαΐου 1994 (2), η Επιτροπή (3) υπέβαλε τροποποιημένη πρόταση.

3. Η Οικονομική και Κοινωνική Επιτροπή έδωσε τη γνώμη της στις 27 Απριλίου 1994 (4).

4. Στις 22 Δεκεμβρίου 1995, το Συμβούλιο καθόρισε, σύμφωνα με τη διαδικασία που προβλέπεται στο άρθρο 189Β της συνθήκης, κοινή θέση για την τροποποιημένη πρόταση.

ΙΙ. ΣΤΟΧΟΣ

5. Προκειμένου να αντιμετωπισθεί η κατάσταση που δημιουργήθηκε με την υλοποίηση της ενιαίας αγοράς, στόχος της πρότασης είναι η κατάρτιση ενός θετικού καταλόγου αρωματικών ουσιών που χρησιμοποιούνται στα τρόφιμα και ο καθορισμός, προς τούτο, κριτηρίων και διαδικασιών αξιολόγησης για την κατάρτισή του.

Σε επίπεδο Κοινότητας, η πρόταση αποτελεί σημαντικό βήμα αξιολόγησης της προόδου που έχει σημειωθεί στον τομέα των γεωργικών προϊόντων διατροφής για την καλή λειτουργία της εσωτερικής αγοράς, αλλά και για την προστασία των καταναλωτών.

ΙΙΙ. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

6. Το Συμβούλιο εξέτασε την πρόταση αυτή και, σε γενικές γραμμές, το κείμενο αναθεωρήθηκε σε μεγάλο βαθμό, κατά τη διάρκεια των εργασιών. Το κείμενο εξασφαλίζει, αφενός, την ισορροπία των αποκλινουσών θέσεων και, αφετέρου, λαμβάνει υπόψη τις επιθυμίες του Ευρωπαϊκού Κοινοβουλίου επί πολλών σημείων, κυρίως δε την επιθυμία σχετικά με την κατάρτιση ενός θετικού καταλόγου αρωματικών ουσιών, των οποίων η χρήση επιτρέπεται, αποκλείοντας όλες τις άλλες (τροποποίηση 5). Όλες οι τροποποιήσεις της αρχικής πρότασης που ενέκρινε το Συμβούλιο έγιναν δεκτές από την Επιτροπή.

7. Όσον αφορά το πεδίο εφαρμογής, το Συμβούλιο επανέλαβε την τροποποιημένη πρόταση της Επιτροπής (άρθρο 1).

8. Σύμφωνα με την τροποποίηση 5, τα γενικά κριτήρια αξιολόγησης των αρωματικών ουσιών περιλαμβάνονται στο διατακτικό μέρος (άρθρο 2 παράγραφος 1). Επιπλέον, το Συμβούλιο επανέλαβε την αρχή της τροποποίησης 5, ορίζοντας σε μία παράγραφο του αιτιολογικού ότι, σύμφωνα με τις διατάξεις του άρθρου 214 της συνθήκης, είναι αναγκαίο να διασφαλισθεί η προστασία της πνευματικής ιδιοκτησίας που συνδέεται με την ανάπτυξη και την παρασκευή μιας αρωματικής ουσίας.

Ωστόσο, το Συμβούλιο και η Επιτροπή δεν μπόρεσαν να περιλάβουν το τμήμα της τροποποίησης 5 που αφορά τη διαβίβαση ενός σχεδίου καταλόγου στο Ευρωπαϊκό Κοινοβούλιο, διότι θεωρούν ότι η έγκριση του καταλόγου των αρωματικών ουσιών θα πραγματοποιηθεί μόνο μετά από διαβουλεύσεις με την επιστημονική επιτροπή για την ανθρώπινη διατροφή και μετά την επίσημη έγκριση από την Επιτροπή στο πλαίσιο μιας διαδικασίας επιτροπής.

9. Η κοινή θέση ενίσχυσε σημαντικά τις διαδικασίες κατάρτισης του θετικού καταλόγου (άρθρα 3, 4 και 5). Η κοινή θέση περιλαμβάνει τα ακόλουθα σημεία:

Σε μία πρώτη φάση προβλέπει:

- την κοινοποίηση από τα κράτη μέλη στην Επιτροπή των ουσιών που μπορούν να χρησιμοποιούνται στο έδαφός τους (άρθρο 3 παράγραφος 1),

- εντός προθεσμίας ενός έτους μετά τη λήξη της περιόδου κοινοποίησης, την έγκριση από την Επιτροπή, σύμφωνα με μία διαδικασία επιτροπής τύπου ΙΙΙα, ενός ευρετηρίου στο οποίο περιλαμβάνονται όλες οι ουσίες που κοινοποιήθηκαν από τα κράτη μέλη (άρθρο 3 παράγραφος 2),

- εντός προθεσμίας δέκα μηνών μετά την έγκριση του ευρετηρίου, θεσπίζεται πρόγραμμα αξιολόγησης των ουσιών που περιλαμβάνονται στον κατάλογο (άρθρο 4).

Στη διάρκεια της φάσης αυτής, τα κράτη μέλη μπορούν να αναστείλουν ή να περιορίσουν τη χρήση μιας αρωματικής ουσίας στο πλαίσιο ειδικής ρήτρας διασφάλισης (άρθρο 3 παράγραφος 3).

Σε μία δεύτερη φάση:

- εντός προθεσμίας πέντε ετών από τη θέσπιση του προγράμματος αξιολόγησης, τη θέσπιση από την Επιτροπή του θετικού καταλόγου, σύμφωνα με μία διαδικασία επιτροπής τύπου ΙΙΙβ (άρθρο 8).

10. Η κοινή θέση ενίσχυσε σημαντικά τις διατάξεις που αφορούν τις διαδικασίες λήψης απόφασης για την κατάρτιση του ευρετηρίου και του θετικού καταλόγου. Η απόφαση για την κατάρτιση του ευρετηρίου θα ληφθεί στο πλαίσιο μιας διαδικασίας επιτροπής τύπου ΙΙΙα. Ο θετικός κατάλογος θα θεσπιστεί σύμφωνα με διαδικασία επιτροπής τύπου ΙΙΙβ (άρθρα 7 και 8).

11. Το Συμβούλιο περιέλαβε τις διατάξεις που ορίζουν ότι ο παρών κανονισμός εφαρμόζεται, ανεξάρτητα από τις κοινοτικές διατάξεις βάσει των οποίων επιτρέπεται η χρησιμοποίηση, σε ορισμένα τρόφιμα, ορισμένων κατηγοριών αρωματικών ουσιών, όπως αυτές ορίζονται στο άρθρο 1 της οδηγίας 88/388/ΕΚ σχετικά με την προσέγγιση των νομοθεσιών των κρατών μελών στον τομέα των αρτυμάτων που προορίζονται να χρησιμοποιηθούν στα τρόφιμα και των βασικών υλών από τα οποία παρασκευάζονται.

12. Ακολούθως, το Συμβούλιο περιέλαβε μία διάταξη κατά την οποία τα κράτη μέλη δεν μπορούν να απαγορεύουν, να περιορίζουν ή να παρεμποδίζουν την εμπορία ή τη χρησιμοποίηση αρωματικών ουσιών στα τρόφιμα, εάν οι ουσίες αυτές είναι σύμφωνες προς τις διατάξεις του παρόντος κανονισμού (άρθρο 9). Ομοίως, το Συμβούλιο αποφάσισε ότι οι διατάξεις για την ευθυγράμμιση των υφιστάμενων κοινοτικών πράξεων προς τον παρόντα κανονισμό θεσπίζονται σύμφωνα με μία διαδικασία επιτροπής ΙΙΙα (άρθρο 10).

13. Όσον αφορά τις τροποποιήσεις 3 και 6 του Ευρωπαϊκού Κοινοβουλίου που αφορούν τους γενετικώς τροποποιημένους οργανισμούς, η κοινή θέση συμπεριέλαβε την αρχή που τις διέπει, προβλέποντας, ότι, στην αξιολόγηση της ασφάλειας των ουσιών που περιλαμβάνουν τέτοιους οργανισμούς, θα πρέπει να λαμβάνεται υπόψη η ασφάλεια του περιβάλλοντος, όπως προβλέπεται στην οδηγία 90/220/ΕΟΚ (παράρτημα).

Ωστόσο, το Συμβούλιο και η Επιτροπή δεν μπόρεσαν να περιλάβουν τμήμα της τροποποίησης 6, διότι έκριναν ότι όλες οι αρωματικές ουσίες θα πρέπει να εμπίπτουν στο πεδίο εφαρμογής του εν λόγω κανονισμού.

14. Όσον αφορά τις τροποποιήσεις 4, 5, 7 και 8 του Ευρωπαϊκού Κοινοβουλίου, το Συμβούλιο περιέλαβε στην κοινή του θέση τις αρχές που τις διέπουν, με τη διευκρίνιση (στο παράρτημα) ότι οι αρωματικές ουσίες:

- δεν παρουσιάζουν κίνδυνο για την υγεία του καταναλωτού (τροποποίηση 8),

- θα πρέπει να αποτελούν αντικείμενο συνεχούς παρακολούθησης και να επαναξιολογούνται οσάκις κρίνεται αναγκαίο (τροποποίηση 5),

- δεν οδηγούν τον καταναλωτή σε πλάνη (τροποποίηση 8),

- η χρήση τους δεν μπορεί να επιτραπεί παρά μόνο μετά από διαβουλεύσεις με την επιστημονική επιτροπή για την ανθρώπινη διατροφή (τροποποίηση 4 και 7).

15. Συνολικά, δεδομένου ότι υιοθέτησε τις τροποποιήσεις του Ευρωπαϊκού Κοινοβουλίου τις οποίες περιέλαβε η Επιτροπή, και λαμβανομένων υπόψη των ανησυχιών που εξέφρασε το Ευρωπαϊκό Κοινοβούλιο, το Συμβούλιο κρίνει ότι επέτυχε μία ορθή ισσοροπία μεταξύ θέσεων που στην αρχή ήταν πολύ διαφορετικές και αποκλίνουσες.

(1) ΕΕ αριθ. C 1 της 4. 1. 1994, σ. 22.

(2) ΕΕ αριθ. C 205 της 25. 7. 1994, σ. 398.

(3) ΕΕ αριθ. C 171 της 24. 6. 1994, σ. 6.

(4) ΕΕ αριθ. C 195 της 18. 7. 1994, σ. 4.